open-index/open-wikipedia-markdown huggingface dataset:
רוץ, דייגו, רוץ!

**רוץ, דייגו, רוץ!** (באנגלית: **!Go, Diego, Go**) היא סדרת הנפשה אמריקאית, המשמש כספין אוף של "מגלים עם דורה". הסדרה שודרה לראשונה בערוץ ניקלודיאון ב-6 בספטמבר 2005, והסתיימה ב-16 בספטמבר 2011, לאחר 5 עונות ו-80 פרקים.

בישראל הסדרה שודרה בדיבוב לעברית בערוץ הופ!, ולאחר מכן בערוץ ניקלודיאון ובערוץ ניק ג'וניור, החל משנת 2008 ועד שנת 2011.

## תקציר העלילה
עלילת הסדרה מתרחשת ביערות הגשם בברזיל, ועוקבת אחר דייגו מרקווז, ילד בן שמונה, ואחותו בת ה-11, אליסיה ולו אחות נוספת בשם דייזי. שניהם חובבי טבע ונוהגים לעיתים רבות לסייע לבעלי חיים בסכנה, בעיקר ביערות טרופיים. דייגו הוא בן דודה של דורה מסדרת הטלוויזיה "מגלים עם דורה". חיית המחמד של דייגו הוא גורי היגואר אשר מצטרף אליו לחלק מהרפתקאותיו (בדומה לבוטס הקוף של דורה אשר גם מצטרף אליה בהרפתקאותיה).

בכל פרק מבדר דייגו את הצופים באמצעות שילוב של שירים באנגלית.

## דמויות הסדרה בגרסה העברית
### דמויות ראשיות
***דייגו מרקווז (Diego Marquez)**: בן דודה של דורה. ילד בן שמונה המסוגל לדבר בשפת החיות, ושמח לעזור לכל חיה שנמצאת בצרה. בכל פרק הוא נחלץ לעזרתה של חיה אחרת, ויחד עם אחותו הגדולה, אליסיה, הוא מגלה את חיות הטבע.
***אליסיה (Alicia)**: ילדה בת 11 ואחותו הגדולה של דייגו, אשר עוזרת לו בכל מסע. היא תמיד תיעזר במחשב הנייד שלה על מנת לגלות דברים מעניינים על החיות אותן היא מצילה יחד עם דייגו.

### דמויות משניות
***גורי (Baby Jaguar)**: יגואר, חברו של דייגו. גורי הכיר את דייגו כאשר דייגו בא לעזרתו כשהזדקק גורי לעזרה. גורי הוא אמיץ ונועז, ותמיד יהיה מוכן לעזור.
***קליק (Click)**: מצלמה שובבה וחצופה המסוגלת לזהות חיות ומיקומן רק לפי שמיעת קולן. היא תמיד תשמח לעזור לדייגו לאתר את החיות הנמצאות בצרה.
***תיק הפלא (Rescue Pack)**: תיק גב מיוחד המסוגל להפוך לכל חפץ שרק יעלה על הדעת. דייגו נעזר בתיק הפלא שלו על מנת לעבור מכשולים בדרכו למבצע הצלה.
***האחים בובו (Bobo Brothers)**: שני קופי עכביש שובבים שתמיד גורמים לצרות. בכל פרק דייגו גורם להם לחזור בהתנהגותם, והם אף פעם לא שוכחים לבקש סליחה על מעשיהם. המקבילים של חטפני בתפקיד ה'מפריען'.
***לינדה (Linda)**: למה. לינדה היא דוברת אנגלית, אצילית וחרוצה והיא תמיד תעזור לדייגו כשיצטרך עזרה. גם היא, כמו גורי היגואר, הכירה את דייגו כאשר דייגו בא לעזרתה כשנזקקה לעזרה.
***דורה (Dora)**: בת הדודה של דייגו, ולפעמים היא יוצאת איתו למבצעי חילוץ בטבע. דורה היא חוקרת.
***בוטס (Boots)**: קוף וחברה הטוב ביותר של דורה. בוטס תמיד נלהב ובדרך כלל לא לובש בגדים, מלבד מגפיים (boots) אדומים, שמהם הגיע שמו.
***נמר הפומה (Cougar Tiger)**: נמר נחמד אבל שאר החיות פוחדות ממנו.

## שידור הסדרה

## הגרסה העברית ושיר הפתיחה
הגרסה העברית כמו ב'מגלים עם דורה' הייתה ללימוד אנגלית. את שיר הפתיחה מבצע גיורא קנת שהוא מדבב אמריקאי ישראלי שדיבב בסדרה זו כאשר חזר לארץ בסוף 2008.

## קישורים חיצוניים

* 

קטגוריה:ניק ג'וניור: תוכניות וסדרות
קטגוריה:סדרות הנפשה אמריקאיות
קטגוריה:סדרות טלוויזיה אמריקאיות שעלו לשידור בשנת 2005
קטגוריה:ערוץ הופ!: תוכניות רכש
קטגוריה:סדרות ספין-אוף אמריקאיות
קטגוריה:ניקלודיאון: תוכניות וסדרות
קטגוריה:תוכניות טלוויזיה בשפה הספרדית
קטגוריה:מגלים עם דורה
קטגוריה:ניק ג'וניור: תוכניות רכש
אלקלעי

**אלקלעי** הוא שם משפחה יהודי ספרדי ומרוקאי שמקורו בעיר בשם "אלקלעה" (מילולית: המבצר). ערים רבות בספרד ובצפון אפריקה שהוקמו תחילה כמבצרים נקראו בשם זה, ועל כן קשה לקבוע מאיזו עיר הגיעו המכונים 'אלקלעי'. עם זאת, נראה כי בקרב מרבית הנושאים שם זה, מקורו הוא בעיר אלקלה דה אנארס בספרד או בקלעת חמאד שבצפון אפריקה שבשתיהן היו קהילות יהודיות משמעותיות בימי הביניים. עם הגעת מגורשי ספרד לאזור הבלקן נפוץ שם משפחה זה בשטחים שנשלטו על ידי האימפריה העות'מאנית ובכללם בולגריה ויוגוסלביה.

## קישורים חיצוניים

## הערות שוליים

קטגוריה:שמות משפחה ביהדות ספרד ופורטוגל
קטגוריה:שמות משפחה טופונימיים
בננות בפיג'מות

**בננות בפיג'מות** (באנגלית: **Bananas in Pyjamas**) היא תוכנית טלוויזיה חינוכית לילדים בגילאי הגן ובית הספר היסודי בת 300 פרקים אשר עלתה במקור לשידור ברשת ABC האוסטרלית בשנת 1992. מאז הסדרה שודרה במדינות רבות ברחבי העולם בדיבוב לשפות שונות. בישראל הסדרה שודרה בדיבוב לעברית בטלוויזיה החינוכית בין השנים 1994- 2000, ובשנת 2012 יצאה בערוץ הופ! עונה נוספת שהיא כולה באנימציה ממוחשבת בתלת מימד.
ב-2016 יצאו כמה מפרקי הסדרה ל-HOT VOD Young בשפת המקור ובליווי כתוביות תרגום בעברית. 

דמויות הסדרה נוצרו במקור בהשראת שיר ילדים בריטי משנת 1967 אשר נכתב על ידי המלחין הבריטי קארי בלייטון. השיר מתאר בננות בפיג'מות אשר רודפות אחר דובי צעצוע.

התוכנית בוצעה באמצעות שחקנים אשר לבושים בתחפושות (בסגנון סדרת הטלוויזיה הבריטית "טלטאביז" והסדרה האמריקאית "החברים של בארני").

בעקבות הצלחת הסדרה יצא לשווקים קו צעצועים של הסדרה אשר פותח על ידי יצרן הצעצועים "TOMY" בשנת 1996.

שיר הפתיחה של התוכנית בגרסה העברית בוצע על ידי חני נחמיאס.

## תקציר העלילה
עלילת התוכנית מתמקדת בצמד בננות דמויי אנוש בשם בנני ובנוני אשר לבושים בפיג'מות. הצמד מתגורר באותה השכונה יחד עם שלושה דובי צעצוע אשר נקראות מולי, אפי ולילי וחולדה בשם עכברוש. הבננות מחנכות ומבדרות את הצופים באמצעות שירים וריקודים.

## מדבבים בגרסה העברית
* ירון דגן - בנני (עונה 1)
* דורון בן-עמי - בנני (עונה 2)
* יהונתן השילוני - בנני (עונה 3)
* עמרי דגן - בנון (עונות 1+2)
* דניאל מגון - בנון (עונה 3)
*אורלי קטן - מולי/לילי
* אור אזולאי - אפי
* רותי הולצמן - מר עכברוש, קריינית
* קובי ליבר - קריין (פרק ראשון)

## קישורים חיצוניים

* 

קטגוריה:סדרות טלוויזיה אוסטרליות
קטגוריה:הטלוויזיה החינוכית הישראלית - תוכניות רכש
קטגוריה:סדרות טלוויזיה אוסטרליות בכיכובן של בובות
קטגוריה:סדרות הנפשה ממוחשבת
קטגוריה:ערוץ הופ!: תוכניות רכש
שטיין

**שטיין** (בגרמנית: **Stein**; מילולית: אבן), מילה ממנה נגזר שם משפחה וכן שמם של מספר מקומות באזורים דוברי גרמנית.

קטגוריה:שמות משפחה אשכנזיים
מיטלמן

**מיטלמן** הוא שם משפחה גרמני שמשמעותו בגרמנית "איש אמצעי" או "איש ביניים".

קטגוריה:שמות משפחה
קטגוריה:שמות משפחה אשכנזיים
בוסניה והרצגובינה במשחקים האולימפיים

**[[בוסניה והרצגובינה]]** משתתפת ב**[[המשחקים האולימפיים|משחקים האולימפיים]]** מאז אולימפיאדת ברצלונה (1992). עד אז, הייתה בוסניה והרצגובינה חלק מיוגוסלביה, והספורטאים הבוסנים התחרו במסגרת המשלחת היוגוסלבית. היא משתתפת גם באולימפיאדות החורף, החל מאולימפיאדת לילהאמר (1994).

בוסניה והרצגובינה לא אירחה מעולם את המשחקים האולימפיים כמדינה עצמאית, ואולם בהיותה חלק מיוגוסלביה, נערכה אולימפיאדת החורף של 1984 בבירתה, סרייבו.

עד כה, הספורטאים הבוסנים שהשתתפו באולימפיאדות טרם זכו במדליות. ההישגים הגבוהים ביותר נרשמו בענף הקליעה. מיריאנה חורבט דורגה שמינית בירי ברובה אוויר באולימפיאדת ברצלונה, והקלע נדז'אד פזלייה דורג שישי בתחרות זו באולימפיאדת סידני (2000).

## ראו גם
* יוגוסלביה במשחקים האולימפיים
* בוסניה והרצגובינה במשחקים הפאראלימפיים
* בוסניה והרצגובינה במשחקים האולימפיים לנוער

## קישורים חיצוניים

* אתר הוועד האולימפי של בוסניה והרצגובינה 

קטגוריה:בוסניה והרצגובינה: ספורט
קטגוריה:מדינות במשחקים האולימפיים
שוברת שתיקה

**שוברת שתיקה** הוא האלבום השלישי של הזמרת מאיה בוסקילה.
## הפקה
האלבום יצא לאור ב-11 בספטמבר 2008. את האלבום הפיק מוזיקלית לואי להב, שעיבד את רוב השירים בשיתוף עדי גולדשטיין ונאור דיין. לראשונה, בוסקילה היא זו שהייתה אחראית לרוב הטקסטים והלחנים באלבום. בנוסף, גם טל שגב, יעקב למאי, דנה לפידות, יהודה פוליקר, אלי מורנו ודור דניאל היו אחראים לחלק מהמילים והלחנים של השירים.
על כל העיבודים היו אחראים נאור דיין ועדי גולדשטיין.

קדמו ליציאת האלבום, הסינגלים "שוברת שתיקה", שיצא במאי, "לנשום" שיצא ביולי ו"שלום" שיצא באוגוסט. לאחר צאת האלבום, יצא הסינגל הרביעי "רכבת אקספרס" בחודש נובמבר.

נכון לדצמבר 2008, האלבום מכר למעלה מ-15,000 עותקים. האלבום הגיע למעמד זהב.

באפריל 2024, בראיון שביצעה לקראת אלבומה החמישי, ציינה בוסקילה ש״שוברת שתיקה״ הוא האלבום האהוב עליה ביותר.

## רשימת רצועות

## קרדיטים
* גיטרות, בס ומעבד: נאור דיין
* קלידים, תכנות, מעבד: עדי גולדשטיין
* בס: דני בושקניץ
* תופים: רוני הוד

## וידאו קליפים
*"שוברת שתיקה" (בימוי: יוני מרדכי)
*"שלום" (בימוי: יוני מרדכי)

## קישורים חיצוניים

* 
* אסף נבו, שביל הבריחה, 15 בספטמבר 2008, MOOMA

## הערות שוליים

קטגוריה:אלבומים בעברית
קטגוריה:אלבומי מאיה בוסקילה
קטגוריה:אלבומי זהב בישראל
קטגוריה:אלבומי חברת הד ארצי
אגם חנרל קאררה

**אגם חנרל קאררה** (כפי שהוא מכונה בצ'ילה; בספרדית: **Lago General Carrera**) או **אגם בואנוס איירס** (כפי שהוא מכונה בארגנטינה; בספרדית: **Lago Buenos Aires**) הוא אגם בפטגוניה, בגבול צ'ילה וארגנטינה, שמקורו בקרחונים קדומים. שטחו של האגם 1,850 קמ"ר, מהם 970 קמ"ר במחוז אייסן הצ'יליאני ו-880 קמ"ר בפרובינציית סנטה קרוס הארגנטינאית. האגם הוא הגדול ביותר בצ'ילה והרביעי בגודלו בארגנטינה.

האגם מתנקז דרך נהר בייקר לאוקיינוס השקט, ואולם בשנים גשומות זורם ממנו נחל פניקס צ'יקו לנהר דֶסֶאָדוֹ, הנשפך לאוקיינוס האטלנטי. הוא ממוקם באזור נמוך יחסית (217 מ' מעל פני הים), ומוקף בהרי האנדים.

לגדות האגם מספר יישובים קטנים. בצד הצ'יליאני מצויים פוארטו אינחניירו איבאנייס, ריו טרנקילו וצ'ילה צ'יקו (היישוב הגדול ביותר, ובו כ-3,000 תושבים), ובצד הארגנטינאי לוס אנטיגואוס. תושבי האזור מתפרנסים בעיקר מגידול כבשים, מתיירות ומדייג של דגי טרוטה וסלמון. בסמוך לקצהו המזרחי של האגם עובר כביש 40 הארגנטינאי, ולאורך גדתו המערבית עוברת הקארטרה אאוסטרל הצ'יליאנית.

## קישורים חיצוניים


תמונה:General Carrera3.jpg|אגם חנרל קאררה
תמונה:General Carrera1.jpg|אגם חנרל קאררה
תמונה:LagoGeneralCarrera.jpg|לגונה ורדה, בסמוך לאגם חנרל קאררה


חנרל קאררה
חנרל קאררה
קטגוריה:פרובינציית סנטה קרוס: גאוגרפיה
קטגוריה:הרי האנדים
קטגוריה:פטגוניה
קטגוריה:אייסן
קטגוריה:גבול ארגנטינה–צ'ילה
פיג'ו 306

**פיג'ו 306** (בצרפתית: **Peugeot 306**) היא מכונית משפחתית קטנה שיוצרה בין השנים 1993–2002 על ידי החברה הצרפתית פיג'ו. כמקובל בחברה, מרכב המכונית מבוסס על סיטרואן ZX שהוצגה ב-1991 ועיצובה שונה.

פיג'ו 306 החליפה את הפיג'ו 309. פיג'ו 306 הוצגה לראשונה בשנת 1992 אולם שווקה החל רק בשנת 1993 בתצורת האצ'בק 3 או 5 דלתות. גרסאות הסדאן, סטיישן, וקבריולה הוצגו אחר כך. באוסטרליה הדגם נקרא פיג'ו N3 והוצג בשנת 1994.

## קישורים חיצוניים
.

306
קטגוריה:דגמי מכוניות שהושקו ב-1993
קטגוריה:מכוניות צרפתיות
פרבלי

שמאל|ממוזער|250px|חוף המנזר - מבט מההר
**פרבלי** (ביוונית: Πρέβελη) הוא מנזר השוכן לחופי דרום כרתים.

את המנזר בנו לצורכי התגוננות על הר המשקיף אל הים התיכון. על פי התאריך החרוט על פעמונו של המנזר, משערים כי המנזר הוקם בפעם הראשונה בשנת 1594.

במנזר יש שני מתחמי מבנים עיקריים, המנזר התחתון, שנהרס בזמן הכיבוש הטורקי, הקרוי לזכרו של יוחנן המטביל והקומפלקס החדש שנבנה החל במאה ה-17 הקרוי לזכרו של יוחנן כותב הבשורה.

במלחמת העולם השנייה, במסגרת הקרב על כרתים, לאחר כיבוש האי על ידי הגרמנים, הצליחו חיילים מבעלות הברית שנותרו באי ליצור קשר עם המפקדה במצרים. ביצירת התקשורת הראשונית נסתייעו בעלות הברית במנזר בפרבלי שבחופו הדרומי של האי, שממנו אותתו באורות לספינות בריטיות. ביולי 1941 פונו 79 חיילים אוסטרלים וניו זילנדים שהסתתרו במנזר באמצעות צוללת ללוב.

למרגלות המנזר יש חוף ים שנחל חוצה אותו, במהלך השנים הנחל הביא איתו סחף שיצר חוף חולי רחב. לאורך הנחל יש מטעי דקלים.

## קישורים חיצוניים

* 
*  אתר המנזר
* מנזר פרבלי באתר נופש ברשת

קטגוריה:כרתים
קטגוריה:יוון: מנזרים
האריס

**האריס** (**Harris** או **Harries**) הוא שם משפחה שמקורו באנגלית ונגזר מהשם הפרטי הארי.
 

קטגוריה:שמות משפחה
ענף זית (סמל מנדטורי)

שמאל|ממוזער|250px|סמל ענף הזית המנדטורי (אילוסטרציה)
**ענף זית** הוא סמל אשר שימש את שלטונות המנדט הבריטי כסימן רשמי בארץ ישראל בהזדמנויות שונות. הסמל שימש לייצוג כוחות הצבא הבריטי שגויסו בארץ ישראל, וכמו כן, הופיע על גבי מטבעות מנדטוריים ועל חלק מהבולים שהופקו בתקופת המנדט.

ישנן מספר סברות הנוגעות לסיבת הבחירה בענף-הזית כסמל של ארץ ישראל המנדטורית. מקובל להעריך כי במסגרת ניסיונו של ממשל המנדט להימנע משימוש בסמלים דתיים, נבחר ענף הזית כסמל אוניברסלי לשלום. כמו כן, ייתכן כי הסמל נבחר מכיוון שהזית הוא עץ נפוץ בגאוגרפיה הארץ-ישראלית.

## תיאור הסמל
הסמל מציג ענף עלי זית הניצב בצורה אנכית.

ישנם הבדלים גרפיים קלים בין הופעות שונות של הסמל:
***כמות העלים:** במרבית המקרים, הסמל כולל שבעה עלי זית: שלושה לכל כיוון ואחד לגובה. בחלק מהמקרים, הסמל כולל ענף זית בעל חמישה עלים בלבד: שניים לכל כיוון ואחד לגובה.
***זיתים:** במרבית המקרים, הסמל כולל ארבעה עד שישה זיתים המופיעים בין החוטר לעלים. בחלק מהמקרים, אין זיתים בסמל.
***קרקע:** לעיתים נראה הענף נעוץ בקרקע, ולעיתים הענף עומד בפני עצמו.

## שימוש בסמל
שמאל|ממוזער|250px|מטבעות מנדט:1, 2, 50 ו-100 מיל
מוכרים מספר שימושים בסמל ענף הזית בתקופת המנדט הבריטי בארץ-ישראל:
ימין|ממוזער|250px|בול מנדטורי בסך 1 פאונד (ככל הנראה בול מיסוי מכס)

### אמצעי תשלום מנדטוריים
השימוש הבולט והנפוץ ביותר בסמל ענף הזית בתקופת המנדט הוא במטבעות התקופה. המטבעות בעריכים 1, 2, 50 ו-100 מיל כללו באופן בולט את הסמל, אשר תפס את מרבית שטח הפנים של אחד מצדי המטבע. המטבעות בעריכים 1, 2 ו-100 מיל עשו שימוש בסמל ובו שבעה עלי זית, זאת בניגוד למטבע 50 מיל אשר עליו הוטבע באופן חריג למדי סמל ענף הזית הכולל 4 עלים בלבד (ללא עלה ניצב בראש הענף).
סמל ענף הזית הופיע גם על שטרות הכסף של התקופה, בתור סימן המים שהוטבע על השטרות.

הביטוי "עץ או פלי" הנהוג בישראל בעת הטלת מטבע מקורו במטבעות תקופת המנדט, כאשר "עץ" הוא צדו של המטבע הנושא את סמל ענף הזית בזמן ש"פלי" הוא צדו של המטבע בו מופיע השם "פלשתינה".

סמל ענף הזית היה בשימוש גם בחלק מבולי המס אשר שימשו את המשטר הבריטי בארץ-ישראל. בולי תשלום (לרוב, מיסוי מכס) כללו את סמל ענף הזית הכולל חמישה עלים.

[שמאל|ממוזער|350px|מצבות מ[בית הקברות הצבאי ברוונה, איטליה]]
ימין|ממוזער|100px|סיכה בשימוש הבריגדה היהודית

### ייצוג כוחות צבאיים משטח המנדט
מצבות חללי האימפריה הבריטית בבתי עלמין צבאיים סומנו בסימן ייחודי המאפיין את הקולוניה הבריטית ממנה הגיעו. חללים מקרב מתנדבי ארץ-ישראל אשר שירתו בצבא הבריטי נקברו תחת סמל ענף הזית (חיילי הבריגדה היהודית והרגימנט הארץ ישראלי).

סמל ענף הזית מופיע גם על גבי סיכות אשר שימשו את חיילי הבריגדה היהודית. יחד עם זאת, לא ידוע אם סיכות אלו יוצרו באופן רשמי על ידי שלטונות המנדט והצבא הבריטי או שהיו תוצר של יוזמה פרטית של לוחמי הבריגדה.

## ענף הזית לאחר תקופת המנדט הבריטי בארץ ישראל

לאחר סיום המנדט הבריטי בארץ ישראל המשיך ענף הזית להופיע באותות ובסמלים שונים של מדינת ישראל. דוגמה בולטת לכך היא השימוש בזוג ענפי זית אנכיים בסמל מדינת ישראל (משני צדי המנורה). כמו כן, ענף הזית מופיע בסמלים, אותות ודרגות קצונה בצבא הגנה לישראל.

## ראו גם
* סמל צבא הגנה לישראל
* ההגנה

## לקריאה נוספת
* יעקב משורר, **הצד השלישי של המטבע**, ירושלים: הוצאת יד יצחק בן-צבי, תשס"ו 2006, עמ' 84.

קטגוריה:המנדט הבריטי: ממשל
קטגוריה:הממלכה המאוחדת: סמלים
קטגוריה:זית
קטגוריה:צמחים בתרבות
חוק הקירור של ניוטון

**חוק הקירור של ניוטון** הוא חוק פיזיקלי המתאר את קצב מעבר החום מגוף לסביבתו או להפך. החוק קובע כי תחת התנאים הבאים:

# טמפרטורת הגוף שונה **במעט** מטמפרטורת הסביבה שבה הוא נמצא.
# קיבול החום של הגוף קטן בהרבה מקיבול החום של הסביבה (ולכן טמפרטורת הסביבה אינה משתנה).

מתקיים כי קצב מעבר החום בין הסביבה לגוף עומד ביחס ישר להפרש הטמפרטורות בין הגוף לסביבה. בתנאים אלו גם מתקיים כי השינוי בטמפרטורת הגוף פרופורציוני לשינוי בכמות החום בגוף, ולכן גם קצב שינוי טמפרטורת הגוף יעמוד ביחס ישר להפרש הטמפרטורות בין הגוף לסביבתו.

מחוק זה ניתן לגזור את קצב השינוי בטמפרטורת הגוף (טמפרטורת הסביבה לא תשתנה בגלל קיבול החום הגדול שלה).
אם נסמן את הפרש הטמפרטורות ב-\Delta T אזי קצב ירידת הטמפרטורה הוא נגזרת לפי הזמן ומקבלים את המשוואה הבאה,
: \ \frac{d\Delta T}{dt} = - \alpha \Delta T
כאשר \alpha הוא קבוע פרופורציה חיובי.

פתרון המשוואה הדיפרנציאלית הוא שהפרש הטמפרטורות \Delta T (t)  בין הגוף לסביבה דועך מעריכית כפונקציה של הזמן:
\Delta T (t) = \delta_0 e^{-\alpha t} 
כאשר \delta_0 = \Delta T(0) הוא הפרש הטמפרטורות ההתחלתי בין הגוף לסביבה.

קטגוריה:ערכים שבהם תבנית בריטניקה אינה מתאימה
קטגוריה:אייזק ניוטון
קירור של ניוטון
אופרטור הצפיפות

בפיזיקה, **אופרטור הצפיפות** הוא אופרטור ליניארי המשמש לטיפול בתכונות סטטיסטיות של מערכת קוונטית. ההצגה המטריציונית של אופרטור הצפיפות בבסיס כלשהו מכונה **מטריצת צפיפות**.

הפורמליזם של אופרטור הצפיפות הוצג על ידי ג'ון פון נוימן בשנת 1927.

## הגדרה
אופרטור הצפיפות הוא כלי מתמטי שנועד לטיפול במערכת קוונטית הנמצאת במצב מעורב (mixed state), כלומר צבר של מערכות הנמצאות במצבים קוונטים שונים המתפלגים סטטיסטית. זאת בניגוד למערכת הנמצאת במצב טהור (pure state).
אופרטור הצפיפות יכול לשמש גם לטיפול במערכת שהמצב שלה אינו ידוע בוודאות.

נניח שהמערכת יכולה להימצא בכל אחד מן המצבים |\psi_i\rangle, כאשר ההסתברות להימצא במצב |\psi_i\rangle נתונה על ידי \ w_i .
אופרטור הצפיפות עבור מערכת זו מוגדר על ידי
\hat\rho = \sum_i w_i |\psi_i\rangle\langle \psi_i | 

## תכונות
* אופרטור הצפיפות הוא אופרטור הרמיטי.
* לאופרטור הצפיפות עקבה 1:  tr(\hat\rho)= 1 . כמו כן מתקיים  tr(\hat\rho^2)\le1 כאשר שוויון מתקבל עבור מערכת במצב טהור.
* במצב טהור אופרטור הצפיפות הוא אופרטור הטלה, כלומר מקיים \hat\rho^2=\hat\rho.
* ההתפתחות בזמן של אופרטור הצפיפות נתונה על ידי:

i\hbar \frac{\partial \hat\rho}{\partial t} = -[\hat\rho,\mathcal{H}]


## שימושים
השימוש העיקרי של אופרטור הצפיפות הוא חישוב ערכי תצפית של גדלים פיזיקליים. 

ערך התצפית, כלומר הערך הממוצע המתקבל במדידת גודל פיזיקלי המתואר על ידי אופרטור \ A נתון על ידי:
 \lang A\rang = \sum_i w_i \lang \psi_i | A | \psi_i \rang = tr(\hat \rho A) 
ביטוי זה מכיל מיצוע כפול - על ההסתברות למציאת המערכת או החלקיק במצב |\psi_i\rang , ועל תוצאות המדידה האפשריות עבור מצב זה.

### מכניקה סטטיסטית קוונטית
בעזרת אופרטור הצפיפות ניתן לטפל בתכונות סטטיסטיות של מערכות קוונטיות - מכניקה סטטיסטית קוונטית. את הגודל הבסיסי של הפיזיקה הסטטיסטית, האנטרופיה, ניתן להביע בעזרת אופרטור הצפיפות באופן הבא:

 S = -k_B tr (\hat \rho \ln \hat\rho) .
 
האנטרופיה של מצב טהור שווה לאפס, ואילו עבור מצב מעורב האנטרופיה גדולה מאפס.

עבור מערכת בשיווי משקל תרמודינמי, ניתן לכתוב את אופרטור הצפיפות על פי הצבר הרלוונטי. כך לדוגמה, עבור מערכת קנונית,  \hat \rho=\frac{1}{Z} e^{-\beta\mathcal{H}} , כאשר  \mathcal{H}  הוא ההמילטוניאן ו-Z=tr(e^{-\beta\mathcal{H}}) היא פונקציית החלוקה.

## דוגמה
נתבונן במערכת של חלקיקים בעלי ספין 1/2. נניח כי 80% מהחלקיקים במצב |\uparrow_z\rang (ספין up בכיוון z) והשאר במצב |\downarrow_x\rang (ספין down בכיוון x). אופרטור הצפיפות המתאר את המערכת הוא:
\hat \rho= 0.8|\uparrow_z\rang\lang\uparrow_z|+0.2|\downarrow_x\rang\lang\downarrow_x|
המטריצה המתאימה לאופרטור כאשר עובדים בבסיס המצבים העצמיים של S_z היא:


\rho = \begin{pmatrix}
0.9&-0.1\\
-0.1&0.1
\end{pmatrix}


ערך התצפית של מדידת הספין בכיוון x יהיה:


\lang S_x \rang = tr(S_x\rho) = \frac{\hbar}{2}tr
\begin{pmatrix}
-0.1&0.1\\
0.9&-0.1
\end{pmatrix}=-0.1\hbar


כלומר, קיבלנו שערך התצפית של S_x הוא  -\frac{\hbar}{10} (הערך של פעולת S_x על  |\downarrow_x\rang) כפול ההסתברות לקבל אותו (0.2).

## לקריאה נוספת

* Claude Cohen-Tannoudji, Quauntum Mechanics (Complement EIII)
* J.J. Sakurai, Modern Quantum Mechanics (פרק 3.4)
* R.K. Pathria, Statistical Mechanics (פרק 5.1)

## קישורים חיצוניים

## הערות שוליים

קטגוריה:פיזיקה סטטיסטית
קטגוריה:מכניקת הקוונטים
אדלשטיין

**אדלשטיין** הוא שם משפחה ממקור אירופי וגרמני שפירושו אבן חן.

קטגוריה:שמות משפחה אשכנזיים
קטגוריה:שמות משפחה גרמניים
השלכה (פסיכולוגיה)

בפסיכואנליזה, **השלכה** (בלועזית: פרויקציה) היא מנגנון הגנה אישי, המשמש אדם כדי להשליך את הצדדים השליליים באישיותו על העולם שמחוצה לו – קרי, לייחס אותם לזולת, ועל ידי כך להימנע מהכרה בתכונותיו ובדחפיו השליליים של עצמו. הפסיכולוג אריק אריקסון טען כי אף שההשלכה בדרך כלל מעוותת ומלאה איבה ופחד, יש בה גרעין של משמעות עמוקה שהאדם המשליך מייחס לאובייקט המושלך.

פסיכולוגים פיתחו כמה שיטות של אבחון ההשלכה באמצעות הצגת גירוי רב משמעי שעל הנבחן להציג לו פירוש, כאשר ההנחה היא שהפירוש ישקף דבר-מה על נותן הפירוש. רוב מבחני ההשלכה מבוססים על הפסיכולוגיה הפסיכואנליטית. הם מורכבים מגירויים מעורפלים, המאפשרים לאדם מרחב תגובה גדול. הנחת היסוד במבחנים אלה גורסת כי רגשותיו של האדם, יצריו, עמדותיו, משאלותיו וצרכיו מושלכים על הגירויים העמומים, ותגובותיו הן לפיכך ביטוי לעולמו הפנימי והלא-מודע.

בתרפיה התבנית מבית מדרשו של פריץ פרלס, החלום מוצג כתהליך של השלכה, כך שהדמויות בחלום מסמלות צדדים שונים באישיותו של החולם. פרלס איננו רואה בחלום מבחן אישיות, אלא מנצל אותו כנקודת מוצא להגברת המודעות העצמית של האדם. פרופ' יצחק לוין טוען כי אפשר לראות בחלום מבחן השלכה אידיאלי, מכיוון שהחולם מספק הן את הגירוי והן את תגובתו לגירוי.

אוסוואלד שפנגלר, ובעקבותיו אריק אריקסון, סברו כי תופעת האנטישמיות היא בעיקרה עניין של השלכה. אנשים שיש להם חלומות של כיבוש העולם ושליטה בו מאחורי מסווה של עליונות אינטלקטואלית, כמו הגרמנים הנאציונל-סוציאליסטים והרוסיים הבולשביקים, משליכים תפיסה זו על היהודים.

## ראו גם
*מנגנוני הגנה
*הזדהות השלכתית
*מקור שליטה
*העברה (פסיכולוגיה)
*מבחן השלכה
*כל הפוסל במומו פוסל

## קישורים חיצוניים

* 
* 

## הערות שוליים

קטגוריה:מנגנוני הגנה
בניין ליפסטיק

**בניין ליפסטיק** (באנגלית: **Lipstick Building**) הוא כינויו של מגדל משרדים השוכן בשדרה השלישית פינת רחוב 53 במידטאון מנהטן שבניו יורק. שמו הרשמי של הבניין הוא ככתובתו: "53rd at Third". הוא מכונה "בניין ליפסטיק" בשל צורתו האליפטית המחולקת לשלושה מפלסי גובה, כאשר כל מפלס קטן יותר בשטחו מזה שתחתיו, צורה המזכירה ליפסטיק פתוח, וכן בשל צבעו האדמדם. מתנשא לגובה של 138 מטרים.

הבניין תוכנן על ידי האדריכלים פיליפ ג'ונסון וג'ון בורג'י עת היו שותפים, והושלם בשנת 1986. מתכנניו יצרו שתי "נסיגות" מקו הרחוב, דרישה של רשויות התכנון בעיר, על מנת לאפשר חדירת אור טובה יותר לרחוב. בשל טביעת הרגל האליפטית שלו תופס הבניין שטח מצומצם יחסית של הקרקע, דבר המאפשר מרחב להולכי הרגל במפלס הרחוב. הבניין מצופה בשורות של שיש גרניט קיסר אדום בשני גוונים, פסי פלדה בוהקים וחלונות זכוכית בעלי מסגרת כסופה. הבניין עשוי פלדה ואלומיניום ומכיל 34 קומות משרדים מעל מבואה עטורת עמודי גרניט שגובהה תשעה מטרים.

פירמת עורכי הדין Latham & Watkins היא הדייר שעושה שימוש בשטח הרב ביותר בבניין. בבניין שכנו משרדיה של חברת הפיננסים של ברנרד מיידוף Bernard L. Madoff Investment Securities, שבאמצעותה התבצעה הונאת הפונזי הידועה.

ביולי 2007 נרכש הבניין על ידי קבוצה של ישראלים תמורת 648.5 מיליון דולר: חברת "מנופים פיננסיים" בשליטתו של ג'קי בן זקן (35%), חברת "טאו תשואות" בשליטתו של אילן בן דב (35%), ומשפחת מרציאנו (30%). עיקר הסכום - 587 מיליון דולר - גויס כאשראי. עסקה זו התבררה ככושלת. ביוני 2008 מכרה "טאו תשואות" את חלקה בבניין בהפסד לגוף אמריקאי ובשנת 2010 ויתרה גם "מנופים פיננסיים" על החזקותיה בבניין תמורת 3.5 מיליון דולר בלבד, לעומת 22.4 מיליון דולר שהושקעו ברכישה.

## קישורים חיצוניים

* 
* בניין ליפסטיק באתר buildingsdb.com
* בניין ליפסטיק באתר artincontext.org

## הערות שוליים

קטגוריה:מנהטן: מגדלי משרדים
אולמן

**אולמן** (בכתיב לועזי: **Ullmann**, ולעיתים **Ulmann** או **Ullman**) הוא שם משפחה שמקורה מארצות אירופה ומקורו כנראה בצירוף "Ulmer Mann" – אדם שמוצאו בעיר אולם (Ulm) שבגרמניה. על פי סברה אחרת, מקור השם במילה הגרמנית העילית העתיקה Uodalrich, שפירושה "שגשוג וכוח" (*uodal* = שגשוג, *ric* = כוח) – בדומה לשם אולריך (Ulrich)..

## הערות שוליים

*
קטגוריה:שמות משפחה גרמניים
פרדוקס בנטלי

**פרדוקס בנטלי** הוא שמו של פרדוקס-לכאורה שהציג הכומר ריצ'רד בנטלי בפני אייזק ניוטון ב-1692, זמן-מה לאחר פרסום הפרינקיפיה מתמטיקה. לפי ניוטון, כוח הכבידה אינו מוגבל בטווח, והוא מושך כל שני גופים זה אל זה. אם כך, שאל בנטלי, אם נניח שהיקום סופי - היה עליו לקרוס לתוך עצמו לפני זמן רב; ואם נניח שהוא אינסופי - הרי שעל כל כוכב מופעל כוח אינסופי, ושוב צריך היקום לקרוס. ניוטון השיב שאם היקום אינסופי אבל סימטרי לחלוטין, המשיכה הפועלת מעברים שונים של אותו כוכב מאוזנת כך שהכוח הכולל הוא אפס. עם זאת, הוא הבין שזהו פתרון בלתי יציב, ושכל תנודה תגרום ליקום כזה לקרוס, משום שהכוחות בצד אחד יגברו על אלה שניצבים מנגד. פתרונו היה דאוס אקס מכינה: "דרוש נס מתמשך אשר ימנע מהשמש ומכוכבי השבת לדהור זה לקראת זה מכוח הכבידה". 

ההנחה המקובלת היום היא שהיקום אינסופי ומתפשט, ושכוח הכבידה המשולב מאט את ההתפשטות באופן מקומי (בין עצמים מאותה גלקסיה) אך מתגמד לעומת הכוח הדוחה של האנרגיה האפלה במרחקים גדולים יותר (בין גלקסיה אחת לשנייה) והיא נתמכת בתצפיות.

## מקורות
* מיצ'יו קאקו, **עולמות מקבילים**, עמ' 41-40.
## ראו גם
* פרדוקס אולברס
* המצב היציב

בנטלי
קטגוריה:קוסמולוגיה
סמל ברלין

**[[סמל]] העיר [[ברלין]]** הוא שלט אצולה שמשמש כסמל הן את העיר ברלין והן את מדינת ברלין. לכל אחד מרובעי ברלין ישנו סמל משלו. כיום, במרכז הסמל, מתואר דב שחור, אולם הדב המסמל את העיר כיום לא סימל אותה לאורך ההיסטוריה. 

## תיאור הסמל
לאחר קבלת חוקת מדינת ברלין הפך הדב לסמל רשמי של העיר והמדינה. הדב המתואר על הסמל מביט לשמאל הסמל, על רקע כסוף או לבן. לדב לשון אדומה וציפורניי כפות ידיים ורגלים אדומות.

## היסטוריה
ערים רבות שהוקמו בשלהי ימי הביניים (המאות ה-12 וה-13) קיבלו סמל רשמי אשר שימש כחותם על מסמכים רשמיים. 
העיר ברלין והעיר קלן הסמוכה לה (אין מדובר בקלן של ימינו) נשלטו על ידי המארקגראפים של ברנדנבורג שסמלם היה עיט אדום - וסמל זה ניתן לעיר (כמו גם לערים רבות אחרות לאורך נהרות השפרה וההאבל.

החתום הקדום ביותר של העיר שנשמר עד ימינו מקורו מ-1253 והוא מתאר את סמל ברנדנבורג - עיט וכנפיו פרושות, הנצב בראש קשת בצורת תלתן. מתחת לעיט הופיע הכיתוב בלטינית:  SIGILLVM DE BERLIN BVRGENSIVM (חותם תושבי ברלין).

תושבי העיר התנגדו לסמל הברנדנבורגי ורצו סמל משלהם. לא ברור מדוע נבחר דווקא הדב, אולם ייתכן שמדובר בכינוייו של אלברכט הראשון שכונה "הדב" ואשר ייסד את ברנדנבורג. הסבר אחר הוא ההנחה שמקור שמה של העיר ברלין במילה "דב" (בגרמנית: “Bär”) - הנחה שגויה מבחינה היסטורית ואטימולוגית (משמעות שם העיר הוא למעשה "מקום בביצה").

## ראו גם
* דגל ברלין
* מכלאת הדובים של ברלין

## קישורים חיצוניים

ברלין

קטגוריה:ברלין
דגל ברלין

**[[דגל]] [[ברלין]]** משמש הן את העיר ברלין, בירת גרמניה והן את מדינת ברלין (אחת ממדינות גרמניה).

הדגל כולל שלושה פסים: אדום, לבן ואדום. אורך שני הפסים האדומים החיצוניים כחמישית מאורכו של הדגל, ואורך מרכז הדגל הלבן כשלוש חמישיות מהדגל. במרכז הדגל (קרוב יותר לניצב הדגל, היינו לשמאל הדגל) מופיע דוב שחור - המופיע גם על סמל ברלין.

הדגל הנוכחי אומץ על ידי מערב ברלין ב-26 במאי 1954. דגל זה עוצב על ידי אוטפריד נויבקר (Ottfried Neubecker) וזכה במקום השני בתחרות שנערכה בשנה זו (הדגל שזכה במקום הראשון נדחה). הדב נבחר בשל היותו בסמל העיר ובשל הדמיון בין שמו לשמה של העיר. לאחר איחוד העיר ב-1990 הפך דגל זה לדגלה של העיר המאוחדת.

## דגלים היסטוריים
בין השנים 1618–1861 נעשה שימוש בדגל דו צבעי - בחלקו העליון שחור, ובחלקו התחתון לבן. עד שנת 1861 נעשה שימוש בדגל תלת צבעי אופקי - כאשר צבעיו היו שחור בראשו, אדום במרכזו, ולבן בחלקו התחתון. דגל זה תוכנן על ידי ארנד פידיקין בעקבות הכתרתו של הקייזר וילהלם הראשון ב-19 בדצמבר 1861 - ועושה שימוש בצבעי בית ברנדנבורג.

בין השנים 1913–1954 נעשה שימוש בדגל הדומה לדגל הנוכחי, אולם צורת הדב הייתה שונה מהצורה הנוכחית.

## ראו גם
* סמל ברלין

## קישורים חיצוניים

* 

ברלין
קטגוריה:ברלין
ברלין
ויקי כריסטינה ברצלונה

**ויקי כריסטינה ברצלונה** (באנגלית: **Vicky Cristina Barcelona**) הוא סרט קולנוע משנת 2008, מסוגת דרמה קומית רומנטית, בבימויו של וודי אלן. הסרט הוצג לראשונה בפסטיבל הקולנוע בקאן של שנת 2008. זכה בפרס גלובוס הזהב לסרט הקומי הטוב ביותר של שנת 2008. פנלופה קרוז זכתה בפרס באפט"א ובפרס אוסקר לשחקנית המשנה הטובה ביותר עבור השתתפותה בסרט.

## תקציר הסרט
במרכז העלילה עומדות שתי נשים אמריקאיות צעירות, ויקי וכריסטינה, היוצאות להתארח בחופשת קיץ אצל ג'ודי ומארק, קרוביה של ויקי בברצלונה. ויקי מאורסת והיא השקולה והממוסדת מבין השתיים ואילו כריסטינה הרפתקנית וחופשייה שלדבריה, כל שהיא יודעת הוא שהיא לא מוצאת את מה שהיא מחפשת, אם כי היא יודעת מה היא לא מחפשת.

במהלך החופשה פוגשות השתיים צייר כריזמטי ובוטה למדי בשם חואן אנטוניו גונזלס, המציע לשתיהן לטוס איתו לעיירת מגוריו ולשכב איתו. ויקי מתנגדת בתקיפות אולם כריסטינה נמשכת אליו וגוררת את ויקי לטיול. בטיול חואן מנסה לממש את הצעתו ולשכב עם שתיהן אך עם כריסטינה הדבר לא יוצא אל הפועל משום שחשה ברע, ואילו עם ויקי הפיתוי מצליח. בהמשך מתפתח רומן בין חואן לכריסטינה ואילו הבילוי החד-פעמי עם ויקי נשכח. כריסטינה עוברת לגור עם חואן עד שאשתו לשעבר של חואן, מריה אלנה, מגיעה לגור אף היא בביתו של חואן. כריסטינה, מריה וחואן מנהלים מערכת יחסים משולשת אולם לבסוף כריסטינה מרגישה שגם זה לא מה שהיא מחפשת ונוטשת את הבית.

ויקי מתחתנת בברצלונה עם דאג, ארוסה מניו יורק, אך בלבה ממשיכה לקנן תשוקה לחואן. אחרי חיבוטים היא נפגשת עם חואן אך המפגש נקטע באיבו על ידי אשתו לשעבר של חואן, מריה אלנה, שמנסה להרוג את שניהם.

לבסוף ויקי וכריסטינה חוזרות לניו יורק, כשוויקי נשואה לדאג וכריסטינה עדיין מחפשת את עצמה. חואן נשאר בברצלונה בודד לאחר שנפרד ממריה אלנה.

## שחקנים
*רבקה הול - ויקי
*סקרלט ג'והנסון - כריסטינה
*חאווייר ברדם - חואן אנטוניו גונזלס
*פטרישה קלארקסון - ג'ודי
*פנלופה קרוז - מריה אלנה
*כריס מסינה - דאג
*קווין דן - מארק

## קישורים חיצוניים
* 

* 
* 
* 

קטגוריה:ערכים שבהם תבנית בריטניקה אינה מתאימה
קטגוריה:סרטי וודי אלן
קטגוריה:סרטים אמריקאיים
קטגוריה:סרטי דרמה קומית
קטגוריה:סרטי 2008
קטגוריה:זוכי פרס גלובוס הזהב לסרט קומדיה או מוזיקלי הטוב ביותר
קטגוריה:סרטים באנגלית
קטגוריה:סרטים בספרדית
קטגוריה:ברצלונה בקולנוע
אקורה

**אקורה** (בלועזית: **Acura**) הוא מותג למכונית יוקרה מבית היוצר של חברת הונדה היפנית. השימוש במותג החל בשנת 1986, בעיקר על-מנת לבדל בשוק האמריקני את דגמי הונדה היקרים מן הדגמים הזולים.[שמאל|ממוזער|250px|דגם הלג'נד, דור ראשון, מודל [1986]]דגם אקורה הראשון הוצג בשנת 1986 בארצות הברית, קנדה והונג קונג. בשנת 2004 נכנס המותג גם למקסיקו, בשנת 2006 לסין ובשלהי שנת 2008 לרוסיה. אקורה אמורה הייתה להיכנס לשוק היפני בשנת 2008, אבל כניסתה נדחתה, ואחר-כך התבטלה בשל המשבר הכלכלי העולמי של 2008. אקורה אפשרה לראשונה ליצרנית רכב יפני חדירה לשוק רכבי היוקרה. חלק מדגמי אקורה משווקים באירופה תחת השם הונדה.

## היסטוריה
[שמאל|ממוזער|250px|דגם ה-TL, מודל [2009]]
[שמאל|ממוזער|250px|דגם ה-NSX, מודל [1994]]
הדגמים הראשונים שהוצגו ב-1986 היו לג'נד ואינטגרה. הצלחתם של שני הדגמים גרמה לחברות יפניות נוספות להתחיל בייצור רכבי יוקרה תחת שמות מותג חדשים בצפון אמריקה. כך החלה טויוטה לשווק את לקסוס וניסאן את אינפיניטי.

בשנת 1989 הוצג דגם ה-NSX, מכונית ספורט בעלת שני מושבים ומנוע V6. היא נבנתה כמכונית היפנית הראשונה מקבוצת מכוניות העל שנועדה להתחרות בפרארי ופורשה. אקורה NSX הייתה הראשונה בעולם שיוצרה כולה מאלומיניום. למרות ההצלחה בתחילת הדרך, במהלך שנות ה-90 של המאה ה-20 רשם המותג ירידה במכירות.

בשנת 1996 הוצגו שלושה דגמים חדשים, אקורה RL, אקורה EL ואקורה SLX. אקורה RL החליפה את הלג'נד. למרות העיצוב כרכב יוקרתי, עם מנוע V6 ו-210 כוח סוס הוא לא הצליח להתחרות בדגמי ב.מ.וו, אאודי ואף מכר פחות מדגמי לקסוס המקבילים. אקורה EL בעלת מנוע 1.6 ליטרים נמכרה רק בקנדה כמחליפה לאינטגרה שהמשיכה להיות משווקת בארצות הברית. אקורה SLX היה רכב השטח הראשון של אקורה. הוא התבסס על פלטפורמת איסוזו טרופר משופרת, אך נחל כישלון במכירות ויצורו הופסק לאחר ארבע שנים ב-1999.

באותה שנה הוצג דגם סדאן, אקורה TL, שהתחרה בלקסוס ES, אינפיניטי I30 וב.מ.וו סדרה 3. היצע האבזור הגדול במחירים נמוכים מהמתחרים הובילו להצלחה במכירות. בשנת 2000 הציגה אקורה רכב שטח נוסף, אקורה MDX, שנחל הצלחה גדולה מקודמו. הוא תוכנן כרכב שטח רך בעל שלוש שורות מושבים. בשנת 2004 הוצג אקורה TSX אשר נמכר באירופה תחת השם הונדה אקורד יורו.

בשנת 2006 הוצג אקורה RDX, רכב שטח עם מערכת ההנעה לכל הגלגלים SH-AWD של הונדה. בסוף אותה שנה הוצג דגם חדש של ה-MDX.

בדצמבר 2013 התחיל ייצור דגם הסדאן אקורה RLX.

## קישורים חיצוניים

* 

קטגוריה:יצרני רכב יפניים
קטגוריה:יצרני רכבי יוקרה
קטגוריה:מותגים יפניים
קטגוריה:הונדה
קטגוריה:רכבי הונדה
ג'ו ג'ונס

**ג'ונתן דייוויד סמואל ג'ונס**, ידוע כ**ג'ו ג'ונס** (באנגלית: **Jo Jones**; 7 באוקטובר 1911 – 3 בספטמבר 1985) היה מתופף ג'אז אמריקאי, מחלוצי הנגינה בתופים והג'אז בכלל.

## חייו
ג'ונס נולד בשיקגו, ובצעירותו עבר עם משפחתו לאלבמה שם למד לנגן על מספר כלים, כולל סקסופון, פסנתר ותופים. הוא עבר בין הרכבים בשנות העשרים המאוחרות ובראשית שנות השלושים עד שהשתקע בביג בנד של קאונט בייסי בשנת 1933.

הוא המשיך עם בייסי עד 1948 אז החל לפתח קריירה כמוביל. סגנונו היה מהמשפיעים ביותר בתקופת הסווינג, אך כמו רבים מנגני הסווינג ג'ונס התקשה במעבר למוזיקת הבי בופ.

ג'ונס הופיע באופן קבוע במועדונים בניו יורק. להופעות הללו היו מגיעים אורחים מכובדים כמו מקס רואץ' ורוי היינס. הוא אף כיכב במספר סרטים, המוכר ביניהם "Jammin' the Blues" מ-1944.

כינויו בערוב חייו היה **"פאפא" ג'ונס (Papa Jones)** על מנת להבדיל בינו לבין המתופף הצעיר יותר פילי ג'ו ג'ונס. ב-3 בספטמבר 1985 נפטר ג'ונס בשנתו ה-74, כתוצאה מסיבוך של דלקת ריאות.

## סגנונו והשפעתו
סגנונו של ג'ונס היה ייחודי ומהפכני. בין השאר הוא העביר את שמירת הקצב מתוף הבס למצילת הרייד, ועשה שימוש שונה בהיי האט. רבים רואים אותו אחראי לשימוש במברשות בנגינה.

ג'ונס השפיע על מתופפים רבים. בין המתופפים שציינו אותו כהשפעה משמעותית ניתן למנות את מקס רואץ', באדי ריץ' וקני קלארק.

## קישורים חיצוניים

* 
* 

קטגוריה:אמריקאים ילידי אילינוי
קטגוריה:מתופפים אמריקאים
קטגוריה:נגני ג'אז: מתופפים
קטגוריה:שיקגו: אישים
קטגוריה:אמריקאים שנולדו ב-1911
קטגוריה:אמריקאים שנפטרו ב-1985
קלטת לוהטת

**קלטת לוהטת** או **קלטת סקס** היא סרט ביתי, בדרך כלל פורנוגרפי, המתעד יחסי מין בהשתתפות ידוען או ידוענית ועושה את דרכו לציבור הרחב בדרך כלשהי. בדרך כלל הסרט הופך לפומבי באמצעות האינטרנט או הדלפה של גורם המקורב לידוען. לעיתים הסרט גם מודלף על ידי הידוען עצמו כתרגיל שיווקי. באנגלית סרט מסוג זה נקרא "Celebrity sex tape", ובישראל הוא זכה לכינוי "קלטת לוהטת" בעקבות פרשת הקלטת הלוהטת של בנימין נתניהו.

## קלטות לוהטות בעולם
* פמלה אנדרסון הפכה לאחת מהידועניות הראשונות שזכתה לקלטת לוהטת באינטרנט, אחרי שבשנת 1998 פורסם באינטרנט סרט מירח הדבש שלה ושל טומי לי, אשר היה המתופף של להקת הרוק מוטלי קרו. ב-7 בספטמבר 2005 פורסמה קלטת נוספת שלה ושל סולן להקת Poison.
* סרט המתעד את פרד דרסט מקיים יחסי מין עם אישה לא מוכרת הודלף לרשת האינטרנט על ידי טכנאי שהגיע כדי לתקן את המחשב האישי של דורסט.
* פריס הילטון וחברה ריק סלומון תיעדו את עצמם מקיימים יחסי מין בבית מלון בצילום ראיית לילה. תחילה ניסתה הילטון למנוע את פרסום הסרט, אך לאחר מכן הסכימה לכך ואף זכתה לרווחים מהפצתו.
* רוב לאו הסתבך בשנות ה-80 לאחר שצילם את עצמו מקיים יחסי מין עם שתי צעירות, אחת מהן מתחת לגיל ההסכמה.
* קים קרדשיאן ב-2007 התפרסמה בצורה נרחבת בשל דליפת קלטת הסקס שלה עם חברה לשעבר ריי ג'יי, שצילמו כמה שנים קודם לכן.

## קלטות לוהטות בישראל
### ידוענים
* פרשת הקלטת הלוהטת הוא שמה של פרשה שבה טען בנימין נתניהו כי גורמים בליכוד מנסים לסחוט אותו תחת האיום שיחשפו קלטת שבה צולם כשהוא מקיים יחסי מין עם אישה שאינה אשתו. נתניהו התוודה כי אכן "היה לי קשר קצר עם אישה, שהסתיים". הקלטת מעולם לא פורסמה ואין הוכחה כי כלל הייתה קיימת.
* ב-13 בפברואר 2008 פורסם בידיעות אחרונות כי לראש עיריית אשקלון רוני מהצרי יש קלטת לוהטת המתעדת כיצד הוא מטריד מינית צעירה חרדית.

### אזכורים בתרבות ובבידור
* בסדרה "השיר שלנו" מגיעה לידיה של קרין קלטת לוהטת המתעדת קיום יחסי מין בין שירי ליונתן ובאמצעותה מסכלת את הנישואין בין שירי לרני.
* בטלנובלה "בובות" מתפרסמת קלטת לוהטת של הדוגמנית נטלי חיון.

## קישורים חיצוניים
* 
* 
* 

## הערות שוליים

קטגוריה:פורנוגרפיה
קטגוריה:וידאו באינטרנט
נארווה

**נארווה** (באסטונית: **Narva**; ברוסית: **Нарва**) היא העיר השלישית בגודלה באסטוניה. העיר שוכנת על הגדה המערבית של הנהר נארווה בקרבת מפרץ נארווה, המשמש כגבול הטבעי והמדיני בין אסטוניה לרוסיה.

## היסטוריה

ההתיישבות במקום מוזכרת לראשונה בשנת 1171 בכרוניקה של נובגורוד. בתחילת המאה ה-13 התקיים במקום כפר בשם נרביה. ב-30 בנובמבר 1223 הכובשים הדנים הניחו את אבן הפינה של המבצר. במחצית הראשונה של המאה ה-14 היישוב הוכרז כעיר. בשנים 1223–1346 היישוב היה שייך לדנמרק ולאחר מכן למסדר הליבוני (עד שנת 1558). האבירים הליבונים בנו את המבצר, אשר השתמר ברובו עד ימינו. ב-11 במאי 1558 נכבשה העיר על ידי צבאו של איוואן האיום. ב-15 בספטמבר 1581 נכבשה העיר על ידי הצבא השוודי. כעבור 9 שנים צר הצבא הרוסי על העיר אך לא הצליח לכבוש אותה. בשנת 1595 חתמו רוסיה ושוודיה על הסכם שלום, לפיו הועברה העיר באופן רשמי לידי שוודיה.

בשנת 1700 עם פרוץ מלחמת הצפון הגדולה ניסה הצבא הפולני לכבוש את העיר, אך הובס בקרב נארווה. בסופו של דבר בשנת 1704 העיר נכבשה על ידי הרוסים והייתה חלק של האימפריה הרוסית עד להתפרקות האימפריה. במרץ 1918 נכבשה העיר על ידי הצבא הגרמני, ששלט בעיר עד לסיום מלחמת העולם הראשונה. בנובמבר 1918 נסוג הצבא הגרמני מהעיר. לאחר נסיגתו, השתלט הצבא האדום על העיר והחזיק בה למשך חודשיים. בינואר 1919 יחידות של הצבא האסטוני ושל הצבא הלבן הצליחו לכבוש את העיר. נארווה הפכה לחלק ממדינת אסטוניה העצמאית. 

במהלך מלחמת העולם השנייה כבש וורמאכט את נארווה ב-17 באוגוסט 1941. במהלך הכיבוש הנאצי נהרסה העיר העתיקה של נארווה (ולא שוחזרה עד היום). הצבא האדום שחרר את העיר ב-26 ביולי 1944.

## אוכלוסייה
בתקופת האימפריה הרוסית התגוררו בעיר בעיקר רוסים ואסטונים, כאשר מבחינה דמוגרפית היה למעשה שוויון בין שתי קבוצות אתניות אלו. לפי מרשם האוכלוסין שנערך באימפריה בשנת 1897 אסטונים היוו 44.1% מכלל התושבים, רוסים - 43.5%. המיעוטים הבולטים היו גרמנים (6.0% מכלל התושבים) ויהודים (2.8%).
בתקופת אסטוניה העצמאית, גדל אחוז אסטונים באוכלוסייה בצורה משמעותית - בשנת 1934 הם היוו 64% מכלל התושבים ורוסים - 30%. במהלך הכיבוש הנאצי והקרבות לשחרור העיר במלחמת העולם השנייה עזבו רוב התושבים המקוריים את נארווה. לאחר המלחמה הגיעו לעיר מתיישבים מכל רחבי ברית המועצות כדי ליישב אותה ולעבוד במפעלי תעשייה שהוקמו בעיר. לכן, בנארווה ישנו רוב רוסי מובהק.

נכון לשנת 2021 התגוררו בנארווה 53,955 תושבים, מהם: 87% רוסים, 6% אסטונים, 2% אוקראינים והשאר - לאומים אחרים (בלארוסים, ארמנים, גרמנים, פינים).. רק 50% מתושבים נארווה מחזיקים באזרחות אסטונית. 35% מהתושבים הם נתיני רוסיה ו-13% מהתושבים הם חסרי אזרחות. מבחינת שפה - 96% מהתושבים רשמו את רוסית כשפת האם שלהם.

## כלכלה, תחבורה ותשתיות

בקרבת העיר נמצאות 2 תחנות הכוח שבזכותן המדינה אינה תלויה במקורות אנרגיה חיצוניים. תחנות כוח אלה מבוססות על פצלי שמן.

בעיר נמצא מפעל הטקסטיל "קרנהולם" (*"Krenholm"*) - מפעל חומרי בניין; וכן מפעלים נוספים.

### ספורט
בעיר גדלו כמה ספורטאים מפורסמים: פאול קרס, שחמטאי שהיה מועמד לאליפות העולם וואלרי קרפין שזכה בתארים במסגרת קבוצות כדורגל רוסיות. קבוצת כדורגל עירונית נארווה טרנס משתתפת בתחרויות של ליגת העל האסטונית.

## אתרי תיירות
* טירת הרמן
* בניין העירייה
* כנסיית אלכסנדר
## ערים תאומות
לנארווה ברית ערים תאומות עם הערים:
*
*
*
*
*
*
*
*
*
*
*
*

## קישורים חיצוניים

* 
* 
## הערות שוליים

קטגוריה:אסטוניה: ערים
קטגוריה:גבול אסטוניה–רוסיה
קטגוריה:יישובים שהוקמו במאה ה-14
יעקובשווילי

**[[שמות משפחה גאורגיים|יעקובשווילי]]** הוא שם משפחה יהודי-גאורגי שפירושו הוא "בן יעקב" (בגאורגית: იაკობაშვილი).

קטגוריה:שמות משפחה
קטגוריה:שמות משפחה ביהדות גאורגיה
קטגוריה:שמות משפחה המבוססים על השם יעקב
סלעם

**סָלְעַם** הוא מין המופיע ברשימות החרקים המותרים לאכילה בתורה, יחד עם הארבה. הוא מזוהה עם חטמן ענק (Truxalis Grandis), על פי מסורות שונות המופיעות בתלמוד ובכתבים מימי הביניים, וכן לפי תרגום השבעים.

## קישורים חיצוניים
* תמונות הסלעם
* תמונה ומאמר קצר על הסלעם

## הערות שוליים

קטגוריה:בעלי חיים בתנ"ך
קטגוריה:פרשת שמיני
קטגוריה:חגביים
ג'ורג' ארמסטרונג (כדורגלן)

**ג'ורג' "ג'ורדי" ארמסטרונג** (אנגלית: **George "Geordie" Armstrong**; 9 באוגוסט 1944 – 1 בנובמבר 2000) היה שחקן ומאמן כדורגל אנגלי, ששיחק לאורך שנים רבות בארסנל.

בתחילת הקריירה שלו כשחקן נוער ארמסטרונג נדחה על ידי ניוקאסל יונייטד ועל ידי גרימסבי טאון. למרות זאת הוא הצליח באוגוסט 1961 להצטרף לארסנל כשחקן נוער. בתחילת דרכו בארסנל הוא שיחק בעמדת החלוץ, אך תוך זמן קצר הפך לשחקן כנף. הופעת הבכורה שלו במדי ארסנל הייתה ב-24 בפברואר 1962, בניצחון 1-0 נגד בלקפול. בעונת הבכורה שלו הוא היה המחליף של אלן סקירטון וג'וני מקלאוד, ובעונת 1963/1964 הוא הפך לחלק קבוע מהסגל הבכיר של ארסנל. בעונה שלאחר מכן הוא החמיץ רק שני משחקים.

ארמסטרונג היה ידוע כשחקן עקבי לאורך רוב הקריירה שלו בארסנל, והוא היה ידוע בזכות האיכות והדיוק של מסירותיו, בעיטות הקרן, וריצותיו הארוכות במגרש; הוא שיחק בעיקר בצד שמאל, אך לעיתים גם בצד ימין של המגרש. לאחר שנים אחדות הוא היה אחד מהשחקנים הבודדים מתקופת בילי רייט (ביחד עם ג'ון סמלס ופיטר סטורי) שהיו חלק מהסגל של ברטי מי, שהחליף את רייט וקטע את בצורת התארים הארוכה של ארסנל.

ארמסטרונג היה אחד משחקני המפתח של ההרכב שזכה בגביע ערי הירידים בעונת 1969/1970 ובדאבל בעונה שלאחר מכן; ארמסטרונג בישל מספר שערים בעונת הדאבל, כולל הבישול לשער של ריי קנדי במשחק נגד טוטנהאם הוטספר, שהיה המשחק שבו הבטיח המועדון את זכייתו באליפות. הוא נבחר לשחקן השנה של המועדון ב-1970.

ארמסטרונג שיחק בארסנל לאורך שנות ה-70, כאשר בין הזכייה בדאבל לסוף העשור המועדון לא מצליח לזכות בתואר נוסף; הוא שיחק בכל עונה כ-30 משחקים. ארמסטרונג לא שיחק רבות תחת טרי ניל, יורשו של מי, ולפיכך החליט בקיץ 1977 לעבור ללסטר סיטי תמורת סכום של 15,000 לירות שטרלינג. הוא הופיע ב-14 משחקים בעונתו היחידה בלסטר, ולפני פרישתו ב-1979 שיחק מספר משחקנים בסטוקפורט קאונטי.

ארמסטרונג הופיע במדי ארסנל במשך 15 עונות מלאות, ולמשך תקופה מסוימת הוא החזיק בשיא ההופעות עבור שחקן – 621 משחקים רשמיים, מתוכן 500 בדיוק בליגה; שיאו נשבר על ידי דייוויד אולירי ועל ידי טוני אדמס. במשחקיו הוא הבקיע 68 שערים עבור ארסנל. ארמסטרונג מעולם לא זומן לנבחרת אנגליה הבוגרת, אף על פי שהופיע פעמים רבות במדי הנבחרות הצעירות; אחת הסיבות העיקריות לכך הייתה שאלף רמזי, מאמן הנבחרת, לא העלה בהרכב שחקני כנף.

ארמסטרונג החל לעסוק באימון לאחר פרישתו, ועבד עבור מספר מועדונים כגון פולהאם, אסטון וילה, מידלסברו, קווינס פארק ריינג'רס, אנדרבי טאון (מאמן), ופ.ק מולנר מהליגה השלישית בנורווגיה (מאמן). ארמסטרונג אימן את נבחרת כווית בין 1988 ל-1989. הוא חזר לאנגליה זמן קצר לפני הפלישה העיראקית לכווית שבעקבותיה פרצה מלחמת המפרץ, והצטרף לארסנל כמאמן קבוצת המילואים, תפקיד שבו החזיק עד מותו.

בזמן שעבד בארסנל ארמסטרונג דאג להגעתם של שחקנים צעירים כגון סטיב מורו, ריי פארלור ופול דיקוב. ב-31 באוקטובר 2000 הוא התמוטט כתוצאה מדימום מוחי פתאומי בזמן אימון; הוא מת בבוקר יום המחרת בבית החולים המל המפסטד.

## קישורים חיצוניים

* ג'ורג' ארמסטרונג, באתר ארסנל
* הספד באתר הגרדיאן
* תמונות וביוגרפיה באתר sporting-heroes.net
* מחווה לארמסטרונג באתר arsenal-land

קטגוריה:קשרי כדורגל אנגלים
קטגוריה:כדורגלנים אנגלים
קטגוריה:כדורגלני ארסנל
קטגוריה:כדורגלני לסטר סיטי
קטגוריה:מאמני כדורגל אנגלים
קטגוריה:מאמני נבחרת כווית בכדורגל
קטגוריה:בריטים שנולדו ב-1944
קטגוריה:אנגלים שנפטרו ב-2000
ג'ימי אשקרופט

**ג'יימס "ג'ימי" אשקרופט** (באנגלית: **James "Jimmy" Ashcroft**; 12 בספטמבר 1878 – 9 באפריל 1943) היה שוער כדורגל אנגלי.

## קריירה
אשקרופט נולד בליברפול, והחל את קריירת המשחק שלו במועדונים מקומיים. במשך תקופה קצרה הוא שיחק כשחקן חובב באברטון, לפני שעבר לגרייבסנד יונייטד מהפוטבול ליג הדרומית ב-1899. אשקרופט הפגין יכולת גבוהה במדי גרייבסנד, וכתוצאה מכך משך את תשומת הלב של וולוויץ' ארסנל מהפוטבול ליג, וביוני 1900 הוחתם שם על חוזה מקצועני.

אשקרופט ערך את הופעת הבכורה נגד ברטון סוויפטס ב-15 בספטמבר 1900; המשחק הסתיים בהפסד של ארסנל בתוצאה 0 - 1, אך אשקרופט נותר שחקן הרכב קבוע באותה עונה ובעונה שלאחר מכן. בעונת 1901/1902 אשקרופט שמר על שער נקי ב-17 משחקי ליגה מתוך 34, כולל שיא מועדון של שישה משחקים ברציפות; המועדון סיים במקום הרביעי בליגה השנייה, ובמקום השלישי בעונה שלאחר מכן.

אשקרופט לא ספג שער ב-20 משחקים בעונת 1903/1904 שבה העפיל המועדון לליגה הבכירה, ובעונת 1904/1905 השלים רצף שיא של 154 משחקים רצופים במדי ארסנל. בעונת 1905/1906 ועונת 1906/1907 העפיל המועדון לחצי גמר גביע ה-FA עם אשקרופט בשער, והוא הופיע בשלושת משחקיה של נבחרת אנגליה באליפות הבית הבריטית של 1906. אנגליה ניצחה פעמיים והפסידה פעם אחת, וחלקה את התואר עם נבחרת סקוטלנד. אשקרופט הוא השחקן הראשון של ארסנל שהופיע במדי הנבחרת האנגלית.

בסך הכל הופיע אשקרופט במדי ארסנל ב-303 משחקים במשך שמונה עונות. הוא הועבר לבלקברן רוברס ב-1908 על מנת להקל על הבעיות הכספיות שפקדו את ארסנל באותה תקופה. במדי רוברס הוא שיחק בכ-120 משחקים, הגיע לחצי גמר גביע ה-FA בעונת 1910/1911, וזכה באליפות בעונה שלאחר מכן. ב-1913 הוא שוחרר מבלקבורן ללא תמורה כספית. אשקרופט לא הצליח למצוא קבוצה חדשה, ונאלץ לפרסם מודעה בעיתון The Athletic News.

בסופו של דבר אשקרופט חתם בטרנמיר רוברס, שבמדיה שיחק עונה אחת לפני שכל משחקי הכדורגל המקצועיים הושהו בגלל מלחמת העולם הראשונה; ככל הנראה אשקרופט פרש מכדורגל בתקופה זו. הוא מת ב-1943 בגיל 64.

## לקריאה נוספת

* Harris, Jeff & Hogg, Tony (ed.) (1995). Arsenal Who's Who, Independent UK Sports. 


## הערות שוליים

## קישורים חיצוניים

קטגוריה:כדורגלנים אנגלים
קטגוריה:שוערי כדורגל אנגלים
קטגוריה:כדורגלני אברטון
קטגוריה:כדורגלני ארסנל
קטגוריה:כדורגלני בלקברן רוברס
קטגוריה:כדורגלני טרנמיר רוברס
קטגוריה:כדורגלני נבחרת אנגליה
קטגוריה:ליברפול: כדורגלנים
קטגוריה:בריטים שנולדו ב-1878
קטגוריה:בריטים שנפטרו ב-1943
ג'ק באטלר

**ג'ון דניס "ג'ק" באטלר** (אנגלית: **John Dennis "Jack" Butler**; 14 באוגוסט 1894 - 5 בינואר 1961) היה כדורגלן אנגלי.

## קריירה
באטלר נולד בקולומבו (כיום בסרי לנקה) לזוג אנגלי, ובילדותו חזר להתגורר עם הוריו בבריטניה. כשחקן נוער הוא הופיע במדי דרטפורד ופולהאם ת'רסדיי, לפני שחתם בפולהאם ב-1913 ועבר לארסנל ב-1914. בעונתו הראשונה בארסנל הוא שיחק בקבוצת המילואים של המועדון, ולאחר מכן פרצה מלחמת העולם הראשונה. באטלר התגייס לארטילריה המלכותית, שירת בצרפת בזמן המלחמה, וחזר לארסנל עם תום המלחמה. בזמן חזרתו באטלר היה בגיל המתאים לשחק בסגל הבוגר, ולאחר חידוש משחקי הכדורגל המקצועניים הוא ערך את הופעת הבכורה שלו ב-15 בנובמבר 1919 נגד בולטון וונדררס.

בתחילת הקריירה שלו בבוגרים הוא שיחק בתפקיד קשר מרכזי; הוא התחרה על חולצת ההרכב הראשון עם המגנים המרכזיים כריס באקלי ואלכס גרהאם, אך בעונת 1924/1925 הפך לשחקן קבוע, ובאותה עונה שיחק בכל משחקי המועדון בליגה מלבד שלושה. ב-8 בדצמבר 1924 הוא ערך את הופעתו הראשונה והיחידה במדי נבחרת אנגליה במשחק נגד נבחרת בלגיה.

באטלר היה שחקן הרכב קבוע במדי ארסנל בארבע העונות הבאות, ובטורניר גביע ה-FA של 1927 הוא שיחק בכל המשחקים עד הגמר, שבו הפסיד המועדון לקארדיף סיטי בתוצאה 0 - 1. ב-1925 שינה הרברט צ'פמן את מערך המשחק של ארסנל מ-2-3-5 ל-"WM", כתגובה לשינוי בחוק הנבדל; הקשר המרכזי המרכזי עבר לשחק בהגנה כאשר הבלמים משמשים "מעצור". למרות שבאטלר שיחק בצורה משביעת רצון בעמדה זו החליט המאמן הרברט צ'פמן להחליפו בהרבי רוברטס בעונת 1929/1930.

באטלר עזב את ארסנל בקיץ 1930. הוא שיחק ב-296 משחקים במדי המועדון, והבקיע שמונה שערים. הוא הצטרף לטורקי יונייטד למשך שתי עונות, ולאחר מכן עבר לאמן את המועדון הבלגי רויאל דארינג. באטלר אימן את נבחרת בלגיה במונדיאל 1938, ולא הצליח לעבור עם נבחרתו את הסיבוב הראשון. לאחר מכן הוא עבד במשך תקופה קצרה בלסטר סיטי, ולאחר מכן אימן את טורקי יונייטד (1946–1947), קריסטל פאלאס (1947 - 1949) וקולצ'סטר יונייטד (1953–1955). הוא מת ב-1961 בגיל 66.

## לקריאה נוספת

* George Allison (ed.) (1914). Arsenal Football Club Officialhandbook for Season 1914-15, Arsenal Football Club. N/A. 
* Harris, Jeff & Hogg, Tony (ed.) (1995). Arsenal Who's Who, Independent UK Sports. .


## קישורים חיצוניים

קטגוריה:כדורגלנים אנגלים
קטגוריה:קשרי כדורגל אנגלים
קטגוריה:כדורגלני פולהאם
קטגוריה:כדורגלני ארסנל
קטגוריה:כדורגלני טורקי יונייטד
קטגוריה:כדורגלני נבחרת אנגליה
קטגוריה:מאמני כדורגל אנגלים
קטגוריה:מאמני נבחרת בלגיה בכדורגל
קטגוריה:מאמני קריסטל פאלאס
קטגוריה:מאמני מונדיאל 1938
קטגוריה:בריטים שנולדו ב-1894
קטגוריה:בריטים שנפטרו ב-1961
קונאל, מלך הפיקטים

**קונאל** או **קונאל מק טאידג** (באנגלית: **Conall mac Taidg**  - "קונאל בנו של טאידג"; נפטר ב-807 לערך) היה מלך הפיקטים, בין השנים 787 ועד שהודח בשנת 789.

פרטים מועטים ביותר ידועים על כהונתו. קונאל מוזכר פעמיים ב"דברי ימי אירלנד" וכן מוזכר ברשימת מלכי הפיקטים.

## ביוגרפיה
ב"דברי ימי אלסטר" מוזכר קונאל פעמיים - האזכור הראשון מתייחס לשנת 789 בה התרחש קרב בו הובס קונאל בנו דל טאדק וברח, וקאוסטנטין ניצח. האזכור השני מתייחס לשנת 807 בה מסופר על מותו של קונאל בקן טייר (קינטייר).

ברשימות המלכים המאוחרות יותר (נכתבו כמאה שנים מאוחר יותר - במהלך המאה התשיעית) מוזכרים שני מלכים בשם קונאל - קונאל קואם וקונאל נוסף - אחיו של קונאל הראשון. מלכים אלה מלכו בין דומנל מק קאוסטנטין ואביו קאוסטנטין מק פרגוסה. ה"דואן אלבאנאך" מציין כי בין דומנל וקאוסטנטין מלכו שני מלכים, אחים, בשם קונאל - אולם ככל הנראה מדובר במלכי דאל ריאטה ולא במלכי פורטריו, או ייתכן שאחד היה מלך דאל ריאטה והשני מלך פורטריו אשר הובס  על ידי קאוסטנטין, שמלך אחריו, או, שלאחר תבוסתו נותר קונאל מלך דאל ריאטה לבדה, ואילו קאוסטנטין היה למלך פורטריו.

## קישורים חיצוניים
* דברי ימי אלסטר ודברי ימי טיגרנאך

קטגוריה:מלכי סקוטלנד
קטגוריה:מלכי הפיקטים
קטגוריה:מלכי דאל ריאטה
קטגוריה:נפטרים ב-807
היכלי ענ"ג

**היכלי ענ"ג - ארגון נשות גור** היא תנועת נוער בישראל המיועדת לבנות חסידות גור, לתנועה 10 סניפים ברחבי ישראל וכן מרכז הדרכה ארצי בבני ברק, ובו חומרים, תוכניות ופעולות למדריכות.

התנועה הוקמה ב-6 בנובמבר 2002, א' בכסלו תשס"ג. בשנת 2006 הצטרפה היכלי ענ"ג למועצת תנועות הנוער בישראל (מת"ן).

חזון התנועה נשען על עקרונותיה של חסידות גור ופועלת באמצעות החינוך הבלתי פורמלי המוקנה תוך כדי חוויות, מעודד פתיחות ומאפשר ניצול כישורים ויכולות שאינם באים לידי ביטוי בחינוך הפורמלי.

## קישורים חיצוניים
*פרופיל התנועה  באתר מת"ן
*יוסף פונד, הקבצו צעירי יהודה: תנועות הנוער והצעירים של אגודת ישראל, ירושלים: כרמל, תשפ"ג.

## הערות שוליים

קטגוריה:חסידות גור
קטגוריה:תנועות נוער עבריות
קטגוריה:תנועות נוער מאושרות
ביף סטרוגנוף

שמאל|ממוזער|250px|
**ביף סטרוגנוף** או **בקר סטרוגנוף** (ברוסית: Бефстроганов) הוא מאכל בשר בקר מהמטבח הרוסי, בו הבשר מוגש ברוטב של שמנת חמוצה.

## היסטוריה
מקור המאכל ברוסיה במאה ה-19, והוא נפוץ בכל רחבי העולם. המאכל נקרא על שם משפחת סטרוגנוב העשירה, אולם לא ברור מדוע מקושר המאכל למשפחה זו. המאכל נקרא, ככל הנראה, על שם הדיפלומט פאבל סטרוגנוב או על שם אלכסנדר גריגורייביץ' סטרוגנוף מאודסה.

בספר בישול משנת 1861 מאת ילנה מולוחובץ, נזכר תבשיל בשם "בקר סטרוגונוף בחרדל" (**Govjadina po-strogonovski, s gorchitseju**) בו מושרות קוביות בקר (לא רצועות), מטוגנות, ומוגשות ברוטב חרדל וציר בקר בתוספת מעט שמנת חמוצה. במתכון זה אין את הבצלים והפטריות המקובלים כיום.

במתכון משנת 1912 נזכר רוטב עגבניות.

בגרסה משנת 1938 ב"לארוס גסטרונומיק", מדובר ברצועות בשר בתוספת בצלים וחרדל או רוטב עגבניות.

לאחר נפילת השלטון הצארי ברוסיה, הוגש המתכון בשם זה במסעדות בסין שבהן סעדו בעיקר גולים רוסיים וגולים מאירופה. לאחר מלחמת העולם השנייה הגיע המתכון, שהפך לחביב בקרב אנשי צבא ששירתו בסין שלפני המהפכה הקומוניסטית, לארצות הברית, וזכה לפופולריות רבה בשנות ה-50.

המתכון פופולרי גם בברזיל בה הוא מכונה "estrogonofe". אחת הגרסאות הברזילאיות כוללת קוביות או רצועות ביף (בדרך כלל פילה מיניון) עם רוטב עגבניות, בצלים, פטריות וקרם שמנת טרופה סמיכה מאוד. קיימת גם גרסה נפוצה בה מחליפים את הבקר ברצועות בשר עוף (הנקראות "פריקסה" במסעדות מסוימות בברזיל). בדרך כלל מלווה הסטרוגונוף בברזיל גם במנת אורז לבן. הסטרוגונוף הוא כה פופולרי בקרב אנשי מעמד הביניים העירוני בברזיל, עד כדי כך שפועלות שם אף רשתות מזון מהיר (לדוגמה "Strogonophy's") המוקדשות לסטרוגונוף באגפי המזון בקניונים. קיימות בברזיל וריאציות רבות - עם או בלי יין, עם תירס מתוק, עם קטשופ במקום רוטב עגבניות, קטשופ עם חרדל, עם חסילונים ועוד.

כיום מקובלת הגרסה שבה מטגנים רצועות בקר עם פטריות, רוטב עגבניות וציר בקר, ומגישים ברוטב עגבניות עם שמנת חמוצה.

## קישורים חיצוניים

* 
* ביף סטרוגונוף - מתכון באתר מטעמים (לא כשר)
* ביף סטרוגונוף - מתכון על בסיס חלב סויה (כשר)
* אייל שני - הביף של סטרוגנוף, באתר וואלה
קטגוריה:המטבח הרוסי
קטגוריה:המטבח הסובייטי
קטגוריה:מאכלים הקרויים על שם אישים